作者:羅隱
標題:蟋蟀詩
內容:頑颸斃芳，吹愁夕長。屑戍有動，歌離吊夢。如訴如言，緒引虛寬。周隙伺榻，繁咽夤緣。範睡蟬老，冠峨緌好。不冠不緌，爾奚以悲。蚊蚋有毒，食人肌肉。蒼蠅多端，黑白偷安。爾也出處，物兮莫累。壞舍啼衰，虛堂泣曙。勿徇喧嘩，鼠豈無牙。勿學萋菲，垣亦有耳。危條槁飛，抽恨咿咿。別帳缸冷，柔魂不定。美人在何，夜影流波。與子佇立，裴回思多。